LidanRubinov/Halacha-QA huggingface dataset:
שאלה: להתפלל עם חב"ד: א. האם מותר להתפלל עם חב"ד במניין שלהם שתחילתו היא אחרי זמן תפילה? מדובר במקום שבו המניין היחיד שיש זה חב"ד. ב. בהנחה שעדיף להתפלל ביחידות בזמן מאשר במניין שלא בזמן, האם מותר להשלים להם מניין ובכך לגרום ליהודים אחרים לברך ברכות קריאת שמע אחרי הזמן (שראיתי שחלק מהפוסקים כותבים שזה לא תשא את שם ה אלוקיך לשווא, כמו למשל הערוך, ויותר מזה, גם בשולחן ערוך הרב פוסק שאסור לברך ברכות קריאת שמע אחרי הזמן)? (כי אם ידעו שאין מניין, יתפללו ביחידות בזמן). ג. האם יש בעיה בזה שהחזן הוא משיחיסט? (לא במוצהר, כדי לא להבריח יהודים מהקירוב שבית חב"ד מנסים עשות, אבל משיחיסט בהבנתו הפנימית).
תשובה: איני מכיר את התנאים במקום. אך אם במקום אין שום ביכנ"ס אחר, השיקול הוא לא רק הלכתי אלא ציבורי. האם לפרק את המסגרת היחידה של הציבור היהודי במקום? תביא בחשבון את ההשלכות על המשך החיים היהודים במקום. במקביל נסה לשכנע את חסידי חב"ד במקום שיקדימו את זמן התפילה. בין היתר גם בגלל השיקולים של אחריות להמשך החיים היהודים במקום. גם הם אחראים לכך. אך כל זה חייב להעשות בדרכי נועם וברוח טובה.
שאלה: טיול עם בן למטרת חתונה: רציתי לשאול האם מותר לזוג לטייל ביחד בצפון או בכל מקום אחר בזמן שהם יוצאים למטרת חתונה והם בשלב כבר די רציני? אני יודעת שיש בעיה מבחינה שצריך להיות במקום עם אנשים ולא לבד אבל נראה לי שבטיול בד"כ פוגשים אנשים והזוג הם לא המטיילים היחידים (כמובן שליום אחד). :)
תשובה: אם נמצאים במקומות שעוברים שם אנשים בתדירות של כל חמש עשרה דקות בממוצע אין בזה איסור יחוד. לחילופין, במקום שלא ידוע בדיוק כמה עוברים אבל יש חשש שכל הזמן יבואו אנשים. זה הגדר מבחינת דיני יחוד. ודאי שצריך להיזהר בדברים אחרים. במיוחד להיזהר מאיסור נגיעה. עדיף שלא לשבת באותו מושב אולם אם יושבים לשים תיק כהפרדה שלא יבואו לכלל נגיעה.
שאלה: מכרז בכסף וירטואלי  אמיתי בבית הכנסת בשבת: לא מסתדר לי כל עניין המכרזים ביום שבת בזמן הוצאת ספר תורה וההתעסקות בכסף וירטואלי אמיתי (כיוון שלא נגבה ביום שבת אלא ביום אחר), האם זה לא לעבוד על עצמנו? האם אותו אדם המנהל את המכרז לא נחשב עובד בשביל בית הכנסת? והכי חשוב לי להבין זה, איך הדת היהודית שמאמינה בצניעות וכבוד האדם לא מאפשרת לאדם העני אך הישר להתכבד בעליה לתורה עקב כך שהציע סכום קטן יותר מאדם אחר (וכאן הפניה היא גם לגבי חגים).
תשובה: למרות שזה באמת לא לכתחילה, מקילים בזה בשביל צורך מצווה. זה לא כל כך בושה שאדם שאין לו כסף פשוט לא קונה. בושה זה אם הגבאים מכריחים את העולה לשלם למרות שאין לו, ואם יש מצב כזה באמת צריך לדבר על זה עם הגבאים.
שאלה: להישאר עם הטלית עד הקידוש של שבת : אני נוהג מזה זמן רב ללבוש את הטלית אחרי תפילת מוסף עד לקידוש של שבת. אני לא מחמיר שלא לטלטל, ושאלתי היא אם יש מנהג שכזה, ואם כן - היכן - להישאר עם הטלית עד הקידוש. ואם לא, כיצד עלי לבטל את המנהג הזה?
תשובה: אתה לא חייב להמשיך במנהג הזה ואתה גם לא צריך לעשות עליו התרת נדרים, כי המנהג הזה לא מוזכר.
שאלה: קבלת מתנה מחברה: התחלתי לצאת לפני כחודשיים עם מישהי. רציתי לדעת, האם אני יכול, מבחינה הלכתית, לקבל כיפה שהיא עשתה בשבילי ומעוניינת לתת לי?
תשובה: אני לא חושב שיש בזה בעיה. כשהמקרה הוא להפך, זה יכול להיות בעיה של ספק קידושין. אבל במקרה הזה, לא נראה שיש בעיה.
שאלה: בר מצווה לבן של כהן וגרושה: אני ובעלי נשואים כ-15 שנים ביחד. בעלי כהן ואני גרושה. יש לנו שני ילדים, בן עוד מעט בן 13 ובת 11. הבן שלנו מגיע לגיל המצוות. איך הוא עולה לתורה? ואיך אביו עולה איתו? האם יש דברים שאני צריכה לברר לפני הבר מצווה?
תשובה: אם הבן שלכם נולד מנישואין אסורים, שלך עם בעלך הכהן, המעמד של הבן שלכם הוא חלל והוא לא עולה בתור כהן. את בעלך הציבור לא צריך להעלות לתורה בתורת כהן, כי הוא נשא גרושה והוא לא מגרש אותה ולכן אין עליו דין של 'וקידשתו'. בגמרא כתוב שכהן שנושא גרושה גם לא נושא כפיים. הבן שלכם יכול לעלות בתור מפטיר, אבל לא בתור כהן כי אין עליו קדושת כהונה.
שאלה: דרכי התנהגות בהלוואות של חפצים: אימא שלי פגשה חברה שאמרה לה שאם היא תלווה לה ספר אז אסור לה לדרוש את הספר החזרה, היא צריכה לחכות שהיא תחזיר בעצמה. ידוע לי שבנושא הלוואות כספיות יש מושג כזה אבל זה לא פוטר מהלווה להיות עדיין חייב להחזיר את הכסף - בנושא ספרים או חפצים אחרים אני אשמח לדעת מה ההנהגה הנכונה.
תשובה: מותר למשאיל לדרוש את החפץ המושאל בחזרה ואין הוא עובר על איסור "לא תהיה לו כנושה". ביאור התשובה: שמות פרק כ"ב פסוק כ"ד "אם כסף תלוה את עמי את העני עמך לא תהיה לו כנשה." פסוק זה הוסבר בגמרא במסכת בבא מציעא דף עה: "כי אתא רב דימי אמר מנין לנושה בחבירו מנה ויודע שאין לו שאסור לעבור לפניו ת''ל לא תהיה לו כנושה". כפי שניתן לראות מלשון הגמרא רק כאשר יודע הנושה שאין לאדם כסף להחזיר אז הוא עובר על האיסור "לא תהיה לו כנושה". וכך פסק הרמב"ם בהלכות מלוה ולוה פרק א' הלכה ב' "כל הנוגש את העני והוא יודע שאין לו מה יחזיר עובר בלא תעשה. וכך גם נפסק בשולחן ערוך חושן משפט סימן צ"ז סעיף ב' "אסור לנגוש את הלוה לפרוע כשיודע שאין לו" יוצא איפה שאיסור לא תהיה לו כנושה אינו קיים כאשר ידוע שיש לחברו להחזיר. ולכן לגבי שואל חפץ מחברו כיון שחפץ זה נמצא בידו של השואל לכן מותר לבקש מהשואל להחזיר את החפץ. הרב אברהם כורסיה
שאלה: בקלאווה תוצרת קונדיטוריה ערבית : האם מותר לאכול בקלאווה תוצרת קונדיטוריה ערבית או כל עוגה או לחם שהם פרווה?
תשובה: וברכת ד' אני מבין שמדובר בפת שנאפת בידי גויים, ובכך יש איסור של פת עכו"ם. ואין להתיר אלא א"כ ישראלי הדליק את האש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מנהג התימנים באזכרה ראשונה: אבי נפטר בז באייר השנה ואנו נוהגים כמנהג התימנים. מתי נכון לקיים את האזכרה, אחד עשר חודשים לאחר מותו או כשנה?
תשובה: התימנים נוהגים לעשות אזכרה רק בתום השנה. הרב רואי מרגלית
שאלה: מיץ מירקות עם תולעים: האם מותר להכין מיץ במכונת מיצים מכרוב לא חסלט לא בדוק?
תשובה: שלו' וברכת ד' אם זה נעשה כדרך אכילה, אפשר לסנן את המיץ ולשתות (יש מסחטות שיש להם מסנן פנימי). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ענייני צניעות בעבודה: אני בחורה רווקה שעובדת עם צוות -גברים ונשים דתיים מאוד. אנו צוות שמאוד מגובש. לעיתים נדמה כי גדרי ההלכה (את אלו שאני יודעת) נפרצו- יש צחוקים עם גברים לנשים, חיוכים, טלפונים הקשורים לענייני עבודה אך לעיתים גולשים מעבר לכך. אני יודעת שזה לא ר. אך יש בי את הקונפליקט האם כדאי לי לתפוס מרחק ולא להתערבב יותר מידי? אך מצד שני אני רוצה להיות מאוד "מקובלת" עם הצוות או שאולי זה לא נורא לצחוק ולדבר כי בסך הכול הגברים הם דתיים מאוד, אולי אין להם את הבעיה של שמירת עיניים והירהורי עבירה?
תשובה: מידת הצניעות מחייבת להמנע משיחות בין הגברים לבין הנשים שלא בענייני העבודה, וגם בזה למעט עד כמה שאפשר. גם דתיים מאד מחוייבים בזה. על כן מן הנכון שאת תתפסי מרחק, כלשונך, למרות אי הנעימות. מובן שלא צריך להיות בלתי מנומסים, אך לא מעבר לכך.
שאלה: גאולה בחודש ניסן : כתוב בתורה בניסן נגאלו ובניסן עתידים להיגאל האם זה מחייב שאך ורק בניסן תיהיה הגאולה או שהיא יכולה אפילו להיות מוקדמת יותר או פשוט במועד אחר?
תשובה: אולי אפשר לומר שהרבה שלבים לגאולה ואחד מהם יהיה בניסן, שהרי אנו מצפים לבואו של המשיח בכל יום. ואולי אפשר לומר שניסן הוא זמן המסוגל לגאולה אך אם ישראל יהיו ראויים בזמן אחר הגאולה לא תתעכב עד ניסן.
שאלה: פטירת אם חורגת: האם החורגת נפטרה, האם מותר לבנה לשבת שבעה?
תשובה: הוא לא חייב בקריעה ובשבעה. אך אם הוא מרגיש צורך עצמי בכך או בגלל שלא ייראה כפורש מהמשפחה, הוא יכול לשבת שבעה.
שאלה: עץ פרי שלא נתן פרי מעל 5 שנים: עץ פרי שלא נתן פרי מעל 5 שנים לפתע החל לתת פירות. האם מותר לאכול את הפירות או מעתה צריך למנות 4 שנים עד לאכילת הפרי?
תשובה: וברכת ד' אפשר לאכול ואין צורך בשנות ערלה נוספות. יש להפריש תרומות ומעשרות (השנה מעשר עני). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ברכת הריח על לחם: מה מברכים על הרחת לחם?
תשובה: מפאת הספק לכתחילה אין להריח לחם ואף בדיעבד המריח לחם לא יברך. הרחבות: פסק הרמ"א (או"ח רטז יד) "י"א דהמריח בפת חם יש לו לברך שנתן ריח טוב בפת (אבודרהם וב"י סימן רצ"ו בשם א"ח), וי"א דאין לברך עליו (ב"י), לכך אין להריח בו" ומצאנו שני טעמים מדוע אין לברך על פת חמה: א. ריח הפת אינו מספיק חשוב כדי לברך עליו (מ"ב נה עפ"י ב"י סימן רצז). ב. גר"א: אין עיקר הפת עומד להרחה אלא למאכל. נפק"מ במקרה שנוטל את הפת ע"מ להריח ולא לאכול לטעם הראשון לא יברך ולטעם השני יברך. וכתב שם בשעה"צ (מז) דספק ברכות להקל ולא יברך. לפ"ז במקרה שנוטל פת המדיפה ריח חזק ע"מ להריח ולא ע"מ לאוכלה לפי שתי הדעות יש לברך אולם למעשה כתבו הפוסקים שאף בזה יש להימנע מלברך כיון שי"א שדבר שעיקרו לאכילה כלחם אין לברך על ריחו ועוד יש מקום לחשוש שאיננו יודעים מתי נחשב הריח כריח חזק וחשוב ומתי אינו כזה ולכן לעולם ראוי להימנע מלהריח לחם כדי לא להיכנס לבית הספק. עי' פסקי תשובות (רטז ז) וכן הכרעת הגרע"י בחזון עובדיה ברכות (עמ' שכח).
שאלה: קדיש לאחר הלכות: אנו נוהגים לומר הלכות לאחר עלינו לשבח של תפילת שחרית, ולאחר מכן לומר קדיש על ישראל. האם ישנה בעייתיות בכך?
תשובה: אין בכך בעיה, ויש מצוה בלימוד תורה והלכות ואמירת קדיש אחריהם.
שאלה: חדר ייחוד לדעת הגר"ע יוסף ולדעת הגר"מ אליהו: הרב בחתונות אותן ערך הרב אליהו זצ"ל, כיצד היה מורה (לזוג ספרדי) לנהוג בנוגע לחדר ייחוד "פסול"? האם הרב יודע כיצד הגר"ע יוסף נוהג להורות?
תשובה: 1. לא נהג לפי הידוע לי בחדר ייחוד אך לא אסר. 2. הרב עובדיה יבדלח"ט שולל חדר ייחוד.
שאלה: הכשרת כיור חרסינה: כבוד הרב אנחנו גרים בחו"ל ועברנו לגור בבית עם כיור חרסינה ברור שהכיור לא כשר. החלפת כיור בכיור חדש עולה אלפי דולרים שאין לנו כרגע. כרגע אנחנו שמים כלי פלסטיק בתוך הכיורים יש שני כיורים. מהידרך הנכונה להכשיר את הכיורים בלי להחליפם?
תשובה: כלי חרסינה לא ניתנים להכשרה. הפתרון של שני כלי פלסטיק, אחד חלבי ואחד בשרי, הוא הנכון.
שאלה: רחיצה   מקווה: ב"ה האם יש ממשות במקלחת להיות שווה למקווה? נא לפרט!
תשובה: טבילה שצריכה דווקא מקווה, כטבילת נשים, לא מועילה המקלחת. גבר שראה קרי יכול לטהר עצמו במקווה או בלשפוך על עצמו תשעה לוגין (כ-12 ליטר). ניתן לשפוך על עצמו תשעה לוגין על ידי זרם רצוף של מים במקלחת.
שאלה: לעבוד בגביית חובות: התחלתי לעבוד בתפקיד פקידת גבייה במשרד עורכי דין. האם מותר לפי ההלכה לגבות כסף מאנשים שלא שלמו את החוב שלהם בכפייה ועם ריבית?
תשובה: את החוב עצמו, וכן את ההוצאות הנלוות לגביית החוב עצמו, אין בעייה לגבות. אבל לגבות את הריבית זה בעיה. אך מכיוון שאתה לא גובה בידיים וממילא יהיה מישהו אחר שיגבה, אם זה הפרנסה שלך נראה שיהיה מותר.
שאלה: מהלך המרגלים: לתשובת הרב ביחס למרגלים. לכאורה מרש"י (במדבר יג, כה) נלמד שהארץ שאותה תרו המרגלים היא 400 פרסה על 400 פרסה. כמו כן, נראה שזה גבולותיה של הארץ המובטחת מבבא מציעא דף כ"ח, וכן מתשובת הרה"ג דב ליאור באתר זה. האם אכן ניתן להבין שהמרגלים תרו את הארץ המובטחת כולה? כמו כן,לבוא חמת נמצאת להבנתי באזור החרמון עפ"י שופטים ג, ג. לכל היותר באזור דמשק עפ"י מלכים א,ח,סה. אם כן, מהלך המרגלים אינו מובן לי, בנוסף להסבר רש"י בפרק י"ג פסוק כ"א שלא הלכו ישר אלא באורך וברוחב. לרב
תשובה: בסוגיית הגבול הצפוני של הארץ דנו רבים וטובים ראשונים ואחרונים. הזיהוי של הר ההר נתון במחלוקת ונע בין דרומית לטריפולי ועד מקומות בטורקיה של היום. גם בזיהוי של לבוא חמת דנו ח והדבר תלוי גם בזיהוי של הר ההר. (עיין אנציקלופדיה תלמודית ארץ ישראל, כרך ב עמ' רז  מצוות הארץ כהלכתן לרב גולדברג עמ' שנה ועוד רבים) מ"מ בהסבר המדרש שמביא רש"י כתבו המפרשים שבדרך הטבע המרגלים היו צריכים לתור את הארץ הרבה יותר מ40 יום שהרי הארץ היא 400 פרסה לאורכה ו 400 לרוחבה ומכיון שהמרגלים הלכו באורך וברוחב היה עליהם ללכת 80 יום בהלוך ו80 יום בחזור (עשר פרסאות ביום: 800 פרסאות הלוך ו800 חזור), ולמעשה הלכו המרגלים את 40 יום. יוצא איפוא שגם אם המדרש של 400 פרסה על 400 פרסה מתייחס לתחומים גדולים יותר ממהלך המרגלים "ממדבר צין עד רחוב לבוא חמת" עדיין מסתבר שהיה עליהם ללכת יותר מ40 יום.  ואמנם נחלקו הרמב"ם והרמב"ן האם ההבטחה "עד הנהר הגדול נהר פרת" היא חלק מגבולות הארץ שחייבים לכבוש או חלק מההבטחה הכללית שאפשר ע"י כיבוש להוסיף שטחים לארץ ישראל מעבר לגבולות ההבטחה. אינני יודע אם גם לענין הגבול הצפוני יש מחלוקת כזו.
שאלה: טיול בני עקיבא בתשעת הימים: ההכנה למחנה בני- עקיבא יוצאת בתשעת הימים. האם יש מה להקל בטיול אז (ואם בכלל אסור)?
תשובה: אני מניח שבהנהלה הארצית שאלו רב.
שאלה: מנהגי אבלות בתום ה-30: האם מותר לנסוע ולטייל בארץ או בחו"ל כמובן ללא מסיבות ומוסיקה? אבי נפטר בשיבה טובה.
תשובה: לצורך התאווררות ומנוחה ורק עם בני המשפחה הקרובה, מותר.
שאלה: קיפול התפילין והנחתם מעל הטלית: 1. האם יש צורך בכך לקפל את התפילין של ראש כך שהקשר של התפילין (שבצורת ד ) יהיה מונח על הבית ולא מתחתיו או שאין צורך להקפיד בכך? 2. האם יש צורך ליטול ידים לאחר יציאה מהשירותים גם כשלא התפנתי שם אלא רק נכנסתי? 3. האם אפשר להניח את השקית של התפילין על גבי השקית של הטלית או שחייבים להניח את הטלית על גבי התפילין כדי לפגוע בהם תחילה?
תשובה: 1. אני אף פעם לא שמעתי מקור שצריך לשים מלמעלה, ולכן אני לא יכול לענות על השאלה. 2. לא. 3. צריך לשים את הטלית מלמעלה, כדי לפגוע בטלית תחילה. אם גם שקית התפילין וגם שקית התפילין נמצאות בתוך שקית שלישית, נראה שזה יותר פשוט כי הוא יכול להוציא את הטלית קודם גם אם התפילין יהיו מלמעלה בלי לגעת בשקית התפילין, אבל עדיין לכתחילה נראה שעדיף לשים את הטלית מלמעלה.
שאלה: בצל שטוגן במחבת בשרי ועורבב בכף חלבית: התפתח דיון הלכה למעשה בעקבות שאלה. טיגנו בצל במחבת בשרי שאינה בת יומא ועירבבו את הבצל עם כף חלבית שאינה בת יומא. מדובר על אשכנזים. בספר דבר חריף כתב שהבצל אסור ויש להכשיר את המחבת והכף. אולם, לכאורה, יש הבדל בין בישול בקדירה, שהבצל הופך את הטעם לשבח, לבין תחיבת כף. שבקדירה הטעם יוצא יותר חזק מתחיבת כף. ועוד, שהכף לא ממש מתחממת ואולי רק הקצה שלה. ועוד, שהכל כאן מדבר רק על חומרא של דבר חריף (שהשו"ע פסק בסתם שאינו משביח טעם שאינו בן יומו). וראינו גם, שיש מי שמקל בטיגון עם שמן מאחר והשמן מפיג את חריפות הבצל. לפי דברים אלו, הבצל מותר והמחבת אינה צריכה הכשרה. את הכף יש להכשיר לחומרא. נשמח לשמוע את דעת הרב במקרה הנ"ל ובקצרה את הסיבה לפסק של הרב.
תשובה: בצל מטוגן אינו חריף
שאלה: מיקרוגל בשר וחלב: בעבודה מחממים במיקרוגל פעם חלב ופעם בשר ללא כיסוי. הבנתי שלא ר לאכול אוכל שחומם במיקרוגל זה ואפשר צריך לחמם בכלי זכוכית אטום, האם זה נכון? יש פתרון נוסף?או שזה ר לאכול ממיקרוגל זה ללא כיסוי ובכל כלי? אשמח להבין את הנושא ולמצוא פתרון לבעיה. יישר כח ו
תשובה: ניתן לחמם במיקרוגל זה רק אם האוכל שלך מכוסה היטב. אפשר כיסוי גם בניילון או כל כיסוי אחר.
שאלה: לא הדלקנו נרות שבת: אני ואשתי לא הדלקנו נרות ביום שישי מכיון שנרדמנו. לא היה אור נוסף בבית, אלא אור שחדר דרך החלון מהרחוב. בנוסף, לא אכלנו בבית את הסעודות העיקריות (ראשונה ושניה). א. האם אנו צריכים להדליק נר נוסף או שמא הדבר נחשב לאונס מעין מה שכתב השש"כ (מג, ה) בענין טיפול של אמא בבנה החולה שנחשב לאונס, או לא? ב. אם לא, האם בכל זאת נוהגים כשש"כ להחשיב כאונס את הטיפול של האמא בבנה החולה?
תשובה: זה לא נראה כטיפול בבן חולה, ושאשתך תדליק בכל שבת נר נוסף.
שאלה: נגיעה באבא לא יהודי לאחר הגיור: הרב ענה ש"אסור לבת לחבק את אביה,גם ליהודים וגם לגויים". איפה שמענו דבר כזה? הלא אין איסור ייחוד וקרבה לבן עם אימו וסבתו ולא לבת עם אביה וסבה? גם עם אחים אין איסור בנגיעות שאינן חיבה. כך גם נכתב בתשובה כאן באתר
תשובה: אמנם אין איסור יחוד אבל יש הרחקה מקרבה גופנית, כך נראה בגמ' שאסרה לאב לישון במיטה אחת עם בתו מאז שהגדילה, וכן לאם עם בנה גדול. ומה שנוגע לסבא וסבתא, נחלקו האחרונים אם דינם להקל לגמרי כמו אב ואם, ויש שהחמירו בזה. אמנם אפשר לנשק אבא ואמא דרך כבוד כמו נשיקת היד, וכן נהגו להקל בנשיקת הראש אך לא בפנים. ואמנם כיון שאין בנשיקת הורים או בנים שום כוונה אסורה אין בזה איסור. ובכל זאת אין זה ראוי כפי שנזכר בעוד יוסף חי. ומי שמקל יש לו על מי לסמוך.
שאלה: המלבין פני חברו ברבים שוב ושוב: אדם המלבין פני ברבים שוב ושוב, כאשר הוא רואה כיצד משתנות פני וביודעין שהוא פוגע בי, ואע"פ שאומרים לו אח"כ שהוא פגע בי והוא אומר לשליח שיאמר לי שהוא מצטער (לעולם לא התנצל בפני), ולאחר תקופה מבזה אותי שוב ברבים באותו נושא - האם אני חייבת למחול לו בערב כיפור, ביני ובין עצמי (שהרי לא ביקש ממני סליחה ישירות מעולם) או שמא אדם שפוגעים בו שוב ושוב מס רב של פעמים באותו העלבון, ברבים, אינו חייב רשאי למחול על כבודו?
תשובה: אם המלבין אינו מבקש סליחה ומפייס את מי שהעליב, הנעלב לא צריך למחול לו וכל שכן עם הוא ממשיך להעליב. אבל כדי שהמעליב יפסיק לעשות זאת צריך ללבן איתו את הדברים מדוע הוא עושה את זה באופן ישיר.
שאלה: תפילה בכותל בערב ראש חודש : אני נוהג בכל ערב ראש חודש להתפלל בכותל. האם בראש חודש זה, בגלל שיוצא ביום שישי, ניתן להקדים ליום חמישי בלילה?
תשובה: כן.
שאלה: אין מי שיגיד קדיש: השאלה שלי היא המשך לשאלה שאלתי לפני כמה ימים הנה העתק התכתבות: הורי אינם שומרי מצוות. השבוע בשבת יחול יום הפטירה של סבא מצד אבא. בנוסף לעובדה שאבא שלי לא מבין את חשיבות אמירת הקדיש כהלכה במניין הוא גם היה בקשר לא טוב עם האבא. מה המינימום שחייבים ביארצייט: קדיש בכל תפילה או אולי אפשר להסתפק בפעם אחת? דבר נוסף, אם יהיה צורך לבקש ממישהו אחר להגיד במקומו - האם זה נכון שזה צריך להיות אדם שאחד מהוריו כבר נפטר? ובנוסף, רציתי לדעת אם חשוב שאעודד אותו לא לוותר על אמירת הקדיש כל שנה שהרי הוא הבן והחובה מוטלת עליו? פשוט זה ממש דורש ממני מאמץ וקשה לשכנע אדם שלא מבין את החשיבות ואף פעם לא הולך לב"כ ולכן זה לא נוח לו גם.
תשובה: אינך חייבת בחינוך אביך. הניחי לו. לפחות את תתנהגי אחרת. שאלת המשך: האם בכל זאת צריך לדאוג לכך שמישהו אחר יאמר קדיש במקומו? כך עשיתי כל שנה, וב"ה יש אנשים שמוכנים לעשות את זה אבל לא נעים לי כבר לבקש. בעלי לא מרגיש בנוח לומר כי הוריו שיח  בחיים ב"ה. תשובה: חובת הקדיש היא על הבן. אם הבן לא ממלא את חובתו זו בעייתו. אומנם יפה עשית שדאגת לכך שייאמר קדיש על סבך אך אינך חייבת להתאמץ יותר. אם יש אפשרות להשיג, ללא מאמץ מיוחד, שמישהו בביהכנ"ס אמר קדיש ביום הזכרון תמורת סכום סמלי מה טוב. או שבעלך יעבור לפני התיבה ויאמר את הקדישים שהחזן אומר.
שאלה: נדר לשמירת שבת: לפני כארבע שנים גילינו שאחותי הקטנה חלתה במחלה, מהלחץ אמרתי לעצמי שאני אשמור שבת ונדרתי נדר במחשבה. מאז אני שומרת שבת אבל זה מאוד מאוד קשה לי, אני מבית חילוני וכל חיי גדלתי בצורה חילונית ושמירת השבת באה בבת אחת בשבילי. בשנה האחרונה נהיה לי ממש קשה השמירה ואני מרגישה חנוקה בשבתות, זה הגיע למצב שאני נכנסת לדיכאון כאשר השבת מגיעה רק מהמחשבת שאני אצטרך עכשיו לשמור. אני רוצה להפסיק עם שמירת השבת אך אני מפחדת מהנדר שאמרתי, למרות שאני קראתי פה שנדר במחשבה אינו נחשב. ואני מודעת לכך שעל שמירת שבת נצתוונו כולנו כיהודים אך השמירה הולכת ונהיית לי קשה יותר ויותר ואני מפחדת לחולל את השבת שלא אקבל עונש עקב הפרת הנדר, מה אני יכולה לעשות על מנת להוריד את הנדר הזה ממני?
תשובה: שמירת שבת היא המצוה החשובה ביותר בתורה, כי היא הבסיס לכך שהחומר נברא ע"י ישות רוחנית וא"כ יש עדיפות לרוח בעולמנו החומרי. שמירת שבת אינה רק הימנעות מממלאכות אלא גם מילוי תוכן רוחני. ללא תוכן זה אכן הקושי גדול. יש דרכים למלא את השבת בתוכן עשיר. אי לכך, הנדר אינו הבעיה העיקרית אלא השבת עצמה.
שאלה: בירור דעת הרב בענייני גניזה ומיחזור: הרב כתב בתשובה באתר, כי לכתחילה יש לגנוז עלון שבת שיש בו שם ה. זאת בניגוד לפסק של הרב שפורסם (אם כי לתושבי קרית ארבע), שמשמע ממנה שאין בעיה למחזר עלונים כאלו, וכן בניגוד למאמרו של הרב ב תחומין, לפיה אין הבדל בין עלון שבת שיש בו שם ה לעלון שאין בו. השאלה היא, בשורה התחתונה, האם ניתן למחזר כל דף מקורות ועלון שבת.?
תשובה: יש חילוק בין גניזה להשלכה לפח. עקרונית היה עדיף לשים בגניזה דפים כאלה, אבל מכיוון שהיום הכמויות כ"כ גדולות, ובנוסף זוהי הוצאה כלכלית לא מבוטלת, אפשר לשים אותם במיחזור.
שאלה: בחורה שמקפידה על בחור: לכבוד הרב שמעתי משהו קצת מלחיץ שלא בדקתי עדיין את מקורו ורציתי אם תוכל לעזור לי. שמעתי שאם בחורה מקפידה אז הקב"ה מנדה אותך. לא משנה כמה אותו אחד שפגע בבחורה יתחזק ויעשה תשובה הוא יהיה עדיין בנידוי עד שיתנצל מאותו בחורה. מה אם המצב לא אפשרי לבקש מחילה? מה אם המצב הפוך? ומה המקור לזה? מראש
תשובה: בדיני בן אדם לחבירו אדם צריך להיזהר. אולם הזהירות אין משמעותה להתחיל לדמיין דמיונות שמא לא יהיה לי כפרה וכד', הזהירות היא לקיחת אחריות בדבר שאדם יכול לקחת אחריות. אדם שפגע במישהו, לא משנה האם זה חבר או בחורה, צריך לפייס את מי שפגע בו. אם מישהו נפגע שלא באשמתי, מצד הדין לא צריכים לפייסו אולם יש מידת חסידות בכל אופן לנסות להטיב עימו לפייסו. במקום שפגע אדם בחבר ומפייס אותו והנפגע לא רוצה להתפייס יש לפעול בצורה שמביאה תועלת. בהלכה הוזכר לפייס ג' פעמים. אם הפיוס יגרום לא להטבת הענין אלא להרביית קפידא אין לפייס. אם מעבר לג' פעמים יש סיכוי שהאדם יתפייס, ינסה לפייס. מה שהוזכר ג' פעמים זה במקום שלא ידוע האם מוכן להתפייס או שלא מוכן להתפייס.
שאלה: אין אדם נוקף אצבעו למטה: לפי אמירת ח אין אדם נוקף אצבעו למטה אלא אם גזרו עליו מלמעלה, היכן הבחירה של חיי העצמיים אם הם קובעים איפה הבחירה החופשית?
תשובה: נוקף - הכוונה היא שהאדם נפצע באצבעו ולא שהאדם מזיז את אצבעו. הכוונה במאמר הזה היא שכל פציעה או תקלה שמתרחשת לאדם היא מחושבת ונקבעה מראש. זה עדיין לא פוטר את מי שמזיק את חברו, כי זה שתי מערכות שונות, אבל צריך לדעת שכל הצרות והתקלות שקורות מחושבת. בקשר לבחירה החופשית, זה ברשות האדם, הכל בידי שמים חוץ מיראת שמיים.
שאלה: הכנה מקודש לחול לצורך סעודת מלוה מלכה: האם מותר בשבת לסדר שולחנו במפה ולחם לצורך סעודת מלוה מלכה, ואין בזה בעיה של הכנה מקודש לחול, כיון שסעודת מלוה מלכה הינה חלק מדיני השבת, או דילמא יש בסידור השולחן בשבת לצורך סעודה רביעית בעיה של מכין מקודש לחול?
תשובה: סעודת מלווה מלכה מכבדת את השבת משום שלאחר שהסתיימה קשה לנו להיפרד ואנו מלווים אותה. הכנת צרכי הסעודה מבטאת בדיוק את ההפך. דומה הדבר לאורח המתארח בביתנו ומתכנן עדיין להישאר אך אנו מתחילים ללבוש מעיל וכד' ובכך רומזים לו שהגיע הזמן לצאת. לפיכך ודאי שאין זה מכבוד השבת, ויש בכך משום הכנה מקודש לחול.
שאלה: לאכול אצל חילוני שומר כשרות: אחותי ובעלה היו בעברם דתיים וכעת הם לא. לכן, הנחתי שאנחנו יכולים לאכול אצלם כי הם טוענים שהמטבח שלהם כשר בשביל הסבים וסבתות ו"קים לי בגוויה". אבל מה עם הכלים? אני בטוח שהם מבשלים בהם בשבת. האם הכלים נאסרים מכך או שהם אסורים רק עליהם, ולי הם מותרים?
תשובה: על סמך מה אתה יודע שהם באמת שומרים על כשרות? רק בגלל שהם אמרו זאת?!.
שאלה: לחם מקמח תירס קמח חיטה: ראיתי כבר כמה תשובות באתר לגבי לחם תירס אבל אף אחת לא מתאימה למתכון שלי ועל כן ראיתי לנכון לשאול. לחם תירס המורכב מ1.5 כוסות קמח תירס, ו4 3 כוס של קמח חיטה רגיל, חלב, סוכר, מלח, א אפיה, שמן (אין מים!). מה ברכתו הראשונה והאחרונה? בדר"כ נקבעת עליו סעודה, האם זה משנה את הברכה? יש לציין שטעמו שונה מלחם רגיל לגמרי, והוא כטעם חדש, שיותר קרוב לעוגה מאשר ללחם. וסליחה על התארכות השאלה.
תשובה: מכיון שהרוב הוא לא קמח והטעם הוא לא של לחם, אין לברך עליו המוציא. אך מכיון שיש בו קמח יש לברך עליו מזונות.
שאלה: כשרות, גזל רמאות: לכבוד הרב. 1. על מיחם המים של שבת, שהיה ריק ונקי (אולי אף יבש) נתזו 1-2 טיפות זעירות של מרק עוף (על צידו החיצוני של המיחם, לא בפנים). המרק היה חם, אך לא רותח (עברו כמה דקות מאז שהוסר מן האש). אציין שאיני זוכרת כעת היכן בדיוק נגעו הטיפות במיחם. האם צריך הכשרה כלשהי? 2. אנחנו עובדים במשרד השייך לאבי המשפחה, ומובן ששאנחנו יכולים להשתמש בציוד משרדי לצרכים פרטיים - ברשותו. שאלתי היא - האם יש בכך פסול, במובן זה שהציוד המשרדי מדווח כ"הוצאות משרד", המזכות, למיטב הבנתי בהפחתת מס? אדגיש שמדובר בשימוש קטן עד זניח בציוד (שמקובל לא פעם בכל משרד), ולא בכמויות משמעותיות. על העזרה, ה ישלם שכרכם.
תשובה: 1. אם תרתיחו בו מים זה יהיה מספיק כדי לבטל את הטיפות, ואפילו אם הם נבלעו. 2. לא נראה שמקפידים על זה.
שאלה: כלי עץ בשרי שנגע בחלב: פטיש עץ שמכים איתו בחתיכות בשר (שניצלים), שהשתמשו בו בטעות לריסוק קוביות שוקולד חלבי, מה דינו? יש לו תקנה?
תשובה: כיון שהפטיש ריסק את השוקולד כשהיה קר, יש כאן דין רגיל של כלי בשרי שהשתמשו בו בחלב קר ומספיק לנקות היטב את הפטיש שלא ישארו בו כלל חתיכות שוקולד.
שאלה: חפצים שנשכחו בדירת ארוח: לכבוד הרב לפני כארבע שנים בעלי ניהל דירות אירוח בצפון לקבוצות גדולות ולמשפחות. פעמים רבות נשכחו חפצים שונים של אנשים בדירות האירוח. בכל מקרה כזה בעלי ניסה לאתר את בעלי האבדה ולהשיבה. למרות שבתור עסק הכרזנו שאיננו אחראים על אבדות הציבור. ב-2 מקרים נשכחו תכשיטים של נשים צמיד וזוג עגילים. ניסינו לאתר את בעלי האבדה ולא הצלחנו. הם מצידם לא פנו אלינו. מאז שמרתי את התכשיטים אצלי עד שיבוא אליהו. כרגע אני זקוקה לסכום כסף באופן מיידי. שאלתי היא האם יש לי רשות להשתמש בתכשיטים הנ"ל ולמכרם תמורת כסף? ותבורכו מפי עליון.
תשובה: את יכולה לפדותם ולרשום את הדבר בפנקסך (עדיף עם צילום של התכשיטים) למקרה שיבאו הבעלים וידרשו אותם.
שאלה: הכנסת ידיים לכיסים בעת התפילה: לכבוד הרב! סבי הקפיד עלינו הנכדים שלא נכניס ידיים לכיסים בעת התפילה, בייחוד בתפילת שמונה עשרה, וכך אני עושה עד היום הזה. אני נוכח בבית הכנסת שהרבה בעלי בתים ובחורי ישיבה מתפללים וידיהם בכיסים. אבקש לדעת האם יש יסוד הלכתי למה שסבי הקפיד. ובמידה שלא, האם יאה כך להתפלל? ב מראש,
תשובה: כאשר אדם מתפלל לפני בורא עולם עליו לעמוד בנימוס ובצורה מכובדת. לי נראה שלא מכובד לעמוד עם ידים בכיסים בתפילה.
שאלה: פיקוח נפש מנהלתי בשבת - בעקבות המשט: אני עובד בכפיפות למשרד הפנים - אם וכאשר יגיע המשט לארץ יהיה צורך בעבודה מצדנו להקים תשתית מחשוב לקליטת האנשים שיגיעו במשט (כל אדם שעובר בארץ נקלט לתוך המערכת הזו ואי אפשר לגרש אותם מהארץ ללא קליטה במערכת). האם זה פיקוח נפש שדוחה שבת?
תשובה: צריך לקבל נתונים נוספים, מה הצורך לחלל שבת עבורם? האם אי אפשר לעוצרם ובמוצ"ש לטפל בקליטה ובגירוש?
שאלה: נתת ונשאת באמונה - יושר: אני עובד בחנות צילום והדפסות ומקבל את שכרי לפי שעות עבודה. יום אחד נכנסה אשה ובקשה לעשות צילום רגיל, וכשהצילום יצא ראיתי שבאמצע דהיינו לאורך כל הדף יש פס לבן שבעצם עושה כמין חתך דק ואז שאלתי אותה אם זה מפריע והיא אמרה שלא. אבל הבעל הבית שלי, שלצערי הרב היה באותו רגע בחנות, אומר לי אחר כך שלא נהגתי כשורה. הוא טוען שאני לא צריך לשאול את האנשים אם זה טוב. אם הם אומרים מעצמם זה ענין אחר אבל אני לא צריך לעורר את תשומת לבם. האם הוא צודק?
תשובה: אם זהו מום שאנשים שמים לב אליו והוא מפריע להם אלא שבמקרה לקוח זה לא שם לב אליו, אתה צודק. אך אם רוב האנשים לא איכפת להם ממום כזה, בעה"ב צודק.